Mabuza nie Woensdag as LP beëdig | Netwerk24
Deur Llewellyn Prince 22 Mei 2019 09:08
Adj.pres. David Mabuza is nie Woensdag as 'n lid van die parlement (LP) beëdig nie, omdat hy eers beweringe teen hom wil opklaar.
Pres. Cyril Ramaphosa se kantoor het Woensdagoggend aangekondig dat hy 'n versoek van Mabuza, wat ook die ANC-adjunkpresident is, ontvang het om sy beëdiging as LP uit te stel.
Ramaphosa het dit goedgekeur.
"Die adjunkpresident het die versoek gerig in die lig van 'n verslag van die ANC se integriteitskomitee waarin daar beweer word dat die adjunkpresident die integriteit van die ANC benadeel en die organisasie in oneer gebring het. Die adjunkpresident het gesê dat hy eers die geleentheid wil hê om die integriteitskomitee oor hierdie beweringe toe te spreek.
"Intussen het hy besluit om sy gewete te volg deur sy beëdiging as LP in die Nasionale Vergadering uit respek vir die ANC se instellings en prosesse uit te stel. Die adjunkpresident glo dat die ANC as regerende party sy verkiesingsmandaat moet bevorder in 'n omgewing van openbare vertroue," sê Ramaphosa in 'n kort verklaring.
"Die ANC loof Mabuza vir hierdie posisie wat hy ingeneem het en ek persoonlik verwelkom sy besluit om die belange van die ANC eerste te stel."